Ulvilan kaupunki

Sivistysosasto 29.5.2016

Varhaiskasvatus

# VARHAISKASVATUKSEN TIEDOTE VANHEMMILLE

Tässä on lyhyesti tietoa vanhemmille muuttuvista käytännöistä. Varhaiskasvatuksen lainsäädäntö muuttuu. Asiakasmaksuihin on tulossa 1.8.2016 alkaen vähintään indeksikorotus. Asiakasmaksua ja varhaiskasvatusoikeuden laajuutta selvitellään viimeistään elokuussa lapsen hoitopaikassa.

**Asiakasmaksu 1.8.2016 alkaen**

Ulvilan Opetus- ja kasvatuslautakunta on käsitellyt maksuasiaa kokouksessaan 24.5.16 jolloin hoitomaksua korotettiin indeksikorotuksen verran. Korkein päivähoitomaksu on 1.8.16 alkaen korottunut 283 eurosta 290 euroon/kk. Maksuun vaikuttavat perheen koko ja bruttotulot.

Varhaiskasvatuksen asiakasmaksulaki on vielä eduskunnan käsittelyssä. Todennäköisesti tulossa on muutoksia. Valtakunnallisen asiakasmaksulainuudistuksen myötä hintoihin tullee muutoksia 1.8.2016 alkaen. Esityksen mukaan korkein maksu voi olla 354€. Esityksen mukaan osalla perheistä maksu myös laskee.

Varhaiskasvatuksen internetsivuilla on lautakunnan kokouksen 22.6.16 jälkeen tarkempaa tietoa, jos maksut muuttuvat.

**Uudet tulotiedot tulee toimittaa elokuun aikana varhaiskasvatuksen kanslisti Helena Kuusistolle, ellette hyväksy automaattisesti korkeimman maksun perimistä. Jos tulotiedot on toimitettu 1.4.2016 jälkeen, eivätkä ne ole muuttuneet 10% :a, tulotietoja ei tarvitse toimittaa.**

**Tulotietojen toimitusosoite Loukkurantie 1. ( kaupungintalo)**

 **Subjektiivinen oikeus varhaiskasvatukseen**

Varhaiskasvatuslain muutokset astuvat voimaan 1.8.2016. Laki takaa kaikille lapsille oikeuden saada varhaiskasvatusta 20 tuntia viikossa. Pakollista varhaiskasvatus ei kuitenkaan ole.

Perheen ja/tai lapsen kokonaistilanteen mukaan 1.8.2016 vaihtoehdot ovat:

**1) Oikeus kokoaikaiseen varhaiskasvatukseen (yli 20t/vko).**

Jos huoltajat työskentelevät kokoaikaisesti tai opiskelevat päätoimisesti tai toimivat yrittäjinä (määritteet edempänä), lapsella on oikeus kokoaikaiseen hoitopaikkaan, eikä sitä tarvitse erikseen hakea. Uuteen hoitosopimukseen kirjataan vanhempien tilanne.

**2) Oikeus varhaiskasvatukseen enintään 20t/viikossa**

Kun toinen vanhemmista on kotona, lapsen oikeus varhaiskasvatukseen on 20 tuntia viikossa.

Esimerkkejä:

* Vanhempi on äitiys-, isyys- tai hoitovapaalla tai kotihoidontuella.
* Työtön työnhakija sen jälkeen, kun työttömyys on kestänyt kaksi kuukautta. Työllistymisen tapahtuessa hoitoa laajennetaan välittömästi samassa yksikössä.
* Vanhempi on eläkkeellä.
* Vanhempi on vuorotteluvapaalla
* vanhempi on lomautettuna (yli 2kk).

**3) Oikeus harkinnanvaraiseen 20 tuntia laajempaan varhaiskasvatukseen**

Kun toinen vanhemmista on kotona, voi 20 tuntia laajempi varhaiskasvatus tulla kyseeseen lapsen tai perheen tarpeesta johtuvasta syystä. Laajempi tarve määritellään erikseen lapsen ja perheen tilanteen mukaan ja se voi tarkoittaa esimerkiksi 25 tai 30 tuntia viikossa. Laajempi oikeus myönnetään ensisijaisesti määräajaksi.

Esimerkkejä:

* Kotona olevan vanhemman psyykkinen tai fyysinen sairaus
* Äkillinen kriisi perheessä
* Raskauteen liittyvä komplikaatio.
* Lapsen kasvuun ja kehitykseen liittyvät tekijät.

**Jos lapsen harkinnanvaraisen varhaiskasvatuksen tarve on laajempi kuin 20 tuntia, perheen** tulee tehdä kirjallinen hakemus laajemmasta hoidontarpeesta ja toimittaa se varhaiskasvatuksen aluejohtajalle. Hakemus on Ulvilan varhaiskasvatuksen sivuilla, kohdassa päivähoitoon hakeminen.

**4) Esiopetus ja täydentävä varhaiskasvatus**

Varhaiskasvatusta ei ole järjestettävä, kun lapsi osallistuu perusopetuslaissa tarkoitettuun esiopetukseen (4h/pvä). Varhaiskasvatusta on tällöin kuitenkin järjestettävä osa-aikaisesti, mikäli lapsella on oikeus laajempaan varhaiskasvatukseen.

**MÄÄRITTELYJÄ:**

 **KOKOAIKATYÖ JA OSA-AIKATYÖ:**

Työttömyysturvalain määritelmän mukaan **kokoaikatyöllä** tarkoitetaan työsuhteessa tehtyä työtä, jossa työaika on enemmän kuin 80 prosenttia alalla sovellettavasta kokoaikaisen työntekijän enimmäistyöajasta**. Osa-aikatyöllä** tarkoitetaan työsuhteessa tehtyä työtä, jossa työaika on enintään 80 prosenttia alalla sovellettavasta kokoaikaisen työntekijän enimmäistyöajasta. Työsuhteeseen rinnastetaan virkasuhde

**YRITTÄJÄ:**

Työttömyysturvalaissa yrittäjä määritellään erikseen. Yrittäjäasemaan vaikuttavat vakuuttamisvelvollisuus, työnhakijan oma ja hänen perheenjäsentensä omistus tai muu määräämisvalta yrityksessä sekä työnhakijan asema yrityksessä. Yrittäjä-määritelmän täyttyminen edellyttää aina sitä, että henkilö myös työskentelee yritystoiminnassa. Jos työnhakijaa pidetään yrittäjänä, tulee arvioitavaksi yritystoiminnassa työllistymisen pää- tai sivutoimisuus.

Yritystoiminnassa ja omassa työssä työllistymisen päätoimisuus arvioidaan toiminnan vaatiman työmäärän mukaan. Jos toiminta on työmäärältään sellaista, että se on esteenä kokoaikaisen työn vastaanottamiselle, kyse on päätoimisesta työllistymisestä yritystoiminnassa tai omassa työssä.

**PÄÄTOIMINEN OPISKELIJA:**

1. Opinnot, joiden tavoitteena on ammattikorkeakoulututkinnon, ylemmän ammattikorkeakoulututkinnon taikka yliopistossa suoritettavan alemman tai ylemmän korkeakoulututkinnon suorittaminen.
2. Lukio-opinnot, joiden oppimäärän mukainen laajuus on yhteensä vähintään 75 kurssia; sisäoppilaitoksessa järjestetyt lukio-opinnot katsotaan kuitenkin aina päätoimiseksi.
3. Muita kuin 1 ja 2 kohdassa tarkoitettuja opintoja, joiden opintosuunnitelman mukainen laajuus on keskimäärin vähintään viisi opintopistettä, kolme opintoviikkoa tai 4,5 osaamispistettä opiskelukuukautta kohti; sekä muita kuin 1-3 kohdassa tarkoitettuja opintoja, joiden opetusohjelman mukainen laajuus on keskimäärin vähintään 25 viikkotuntia.

Ulvilan varhaiskasvatus

Arja Kevätsalo

varhaiskasvatuskoordinaattori